4. nap

Reggeli után bepakoltunk a buszba, utána elindultunk Vajdahunyadra megtekinteni a Hunyadiak „fészkét”.  
 A vár nagyon szép volt kívülről és belülről is. Sok érdekességet és régi tárgyat láttunk. Bejártuk az egész épületet, közben pedig sok-sok történetet és új dolgokat meséltek nekünk tanáraink a hajdani törökverőről és családjáról.  
 A legizgalmasabb történet a kút építéséről szólt, és három török rabról, akiket Szilágyi Erzsébet munkájuk ellenére sem engedett szabadon.  
Megérinthettünk egy ajtót, amelyet még talán Mátyás király is láthatott.  
Nagyon izgalmas órákat töltöttünk itt.  
Ezután Dévára utaztunk. A várba egy felvonó segítségével mentünk fel. A látvány fantasztikus volt, ahogy kis makettként láttuk szinte az egész a várost és a hegyeket.   
Amikor felértünk, csináltunk egy csoportképet, ahogy addig mindenhol, és elindultunk kívülről körbejárni a kissé romos, de annál érdekesebb várat. Utána utaztunk még egy kicsit távolabb, Aradra, ahol megkoszorúztuk a tizenhárom vértanú síremlékét, és tanáraink segítségével felidéztük ezt a szomorú történelmi korszakot.  
Ez volt a kirándulás utolsó programja. Már csak a határ választott el bennünket az otthontól.  
Ott az iskola előtt már vártak minket a szülők, és rögtön mindenki mesélni kezdte milyen volt ez a négy nap.  
Köszönjük az élményeket!

*Horváth Vivien 7.a*